
PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      18.03.2015   

Nr. 4c-2/144









  Plx 74/2015
BIROULUI  PERMANENT

AL

CAMEREI  DEPUTAŢILOR

    Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.80/2014 pentru modificarea şi completarea Legii nr.571/2003 privind Codul fiscal şi a altor acte normative, trimis spre dezbatere în fond cu adresa nr. PLx.74 din 23 februarie 2015, înregistrat sub nr. 4c-2/144 din 24 februarie 2015, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

PREŞEDINTE,

Viorel ŞTEFAN

  Plx 74/2015
RAPORT
asupra proiectului de Lege privind aprobarea Ordonanţei de urgenţă a Guvernului nr.80/2014 pentru modificarea şi completarea Legii nr.571/2003 privind Codul fiscal şi a altor acte normative

    
       În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre dezbatere pe fond, în procedură de urgenţă cu proiectul de Lege privind aprobarea Ordonanţei de urgenţă a Guvernului nr.80/2014 pentru modificarea şi completarea Legii nr.571/2003 privind Codul fiscal şi a altor acte normative, trimis spre dezbatere în fond cu adresa nr. PLx.74 din 23 februarie 2015, înregistrat sub nr. 4c-2/144 din 24 februarie 2015.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
     Proiectul de lege a fost avizat favorabil de către Consiliul Legislativ,   Comisia pentru politică economică, reformă şi privatizare, Comisia pentru sănătate şi familie, Comisia pentru transporturi şi infrastructură, Comisia pentru industrii şi servicii, Comisia pentru cultură, arte, mijloace de informare în masă.
    
      Proiectul de Lege supus dezbaterii are ca obiect de reglementare modificarea şi completarea Legii nr.571/2003 privind Codul fiscal şi a altor acte normative şi cuprinde măsuri precum:


- eliminarea din Codul fiscal a prevederilor referitoare la obligaţiile privind organizarea şi conducerea contabilităţii în partidă simplă şi a celor referitoare la completarea registrelor încasări, plăţi, inventar pentru contribuabilii care obţin venituri din activităţi independente, cedarea folosinţei bunurilor şi veniturilor din activităţi agricole, silvicultură şi piscicultură. Se instituie totodată obligaţia privind completarea Registrului de evidenţă fiscală, modelul şi conţinutul acestuia urmând să fie aprobate prin ordin al ministrului finanţelor publice;


- definirea serviciilor de radiodifuziune şi televiziune, pentru a se asigura aplicarea uniformă a noilor reguli privind locul prestării acestor servicii către persoane neimpozabile;



- schimbarea monedei (din lei în euro) în care se vor întocmi declaraţiile speciale de TVA şi în care se va achita suma TVA datorată în statele membre de consum de către persoanele impozabile care vor aplica regimuri speciale pentru serviciile electronice, de telecomunicaţii, de radiodifuziune sau televiziune, prestate de către persoane neimpozabile;



- crearea unui mecanism de evaluare periodică a unor categorii de persoane impozabile care pot prezenta risc crescut;



- crearea cadrului legal care să permită stabilirea unor condiţii de autorizare simplificate pentru operatorii economici declaraţi ca antrepozite fiscale de depozitare a combustibilului (benzină/motorină), pentru cantităţi şi perioade limitate, în condiţii similare celor aplicabile rezervei de stat şi de mobilizare;


- corelarea cu prevederile Titlului III, ca urmare a a propunerilor de modificare a Legii contabilităţii nr.82/1991;


- corelarea prevederilor referitoare la contribuţiile pentru finanţarea cheltuielilor pentru sănătate cu cele referitoare la nivelul accizelor, în sensul exprimării acestora în lei.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de Lege menţionat mai sus, în şedinţa din 17 martie 2015.
Din totalul de 35 de membri ai Comisiei pentru buget, finanţe şi bănci şi-au înregistrat prezenţa la dezbateri 31 deputaţi.
La dezbaterea acestui proiect de Lege au fost prezenţi, în calitate de invitaţi, reprezentanţi ai Ministerului Finanţelor Publice.
    În urma examinării proiectului de Lege şi a opiniilor exprimate, deputaţii prezenţi la lucrări au hotărât, cu majoritate de voturi, să supună spre dezbatere şi adoptare plenului Camerei Deputaţilor proiectul de Lege Lege privind aprobarea Ordonanţei de urgenţă a Guvernului nr.80/2014 pentru modificarea şi completarea Legii nr.571/2003 privind Codul fiscal şi a altor acte normative, în forma adoptată de Senat.

    In raport cu obiectul şi conţinutul său proiectul de lege face parte din categoria legilor ordinare.
	PREŞEDINTE,

Viorel ŞTEFAN
	SECRETAR,

Mihai Aurel DONŢU


Şef serviciu,

Giorgiana Ene

Expert parlamentar

Florentina Rădoi

